इतना ही नहीं ओम पुरी ने फिल्मकारों को कोसते हुए कहा था-‘‘कितनी दुःखद स्थिति है कि हमारे यहां ‘शीला की जवानी..’ और ‘मुन्नी बदनाम हुई..’ जैसे गाने बन रहे हैं. मैं फिल्मकारों की इस बात से सहमत नही हूं कि वह दर्शकों की पसंद के अनुसार ही चीजें दे रहे हैं. सच यह हैं कि हमारे फिल्मकार व्यावसायिकता की अंधी दौड़ में दौड़ते चले जा रहे हैं. उन्हें खुद इस बात का अहसास ही नही हैं कि दर्शक क्या चाहता है? इसी वजह से फिल्मों की असफलता की संख्या ज्यादा बढ़ी हैं. इसके अलावा साठ व सत्तर के दशक में कलात्मक और व्यावसायिक सिनेमा की स्थिति अच्छी थी. उन दिनों कई जानरों की फिल्में एक साथ बना करती थीं. तब विविधता वाला सिनेमा दर्शकों को देखने को मिलता था, पर अब वह भी नहीं रह गया. भारतीय सिनेमा मौलिकता से भटक गया है. भारतीय फिल्मकार व कलाकार साहित्य से दूर हो गए हैं. हमारे फिल्मकार व कलाकार अब विदेशी नकल करने पर उतारू हो गए हैं. इतना ही नही कारपोरेट जगत ने भी सिनेमा को बर्बाद किया है.’’